Webshoppen Komplett har ved en fejl solgt flere tusinde tastaturer til ni kroner. Nu trækker de alle salg tilbage, mens kunderne raser

Phillip Fabricius og en række andre computerentusiaster fik julelys i øjnene, da de 24. december så et uhørt godt tilbud på webshoppen Komplett.

Juleaftensdag kunne man få et tastatur til den nette sum af ni kroner. Tastaturet, der er velegnet til computerspil, koster normalt 1239 kroner, og besparelsen var således på 99 procent.

Det tilbud kunne 24-årige Phillip Fabricius, der bruger meget tid på computerspil, ikke stå for.

- Jeg tænkte bare: 'Helt sikkert! Det er et vanvittigt godt tilbud. Ni kroner for et tastatur - hvem vil ikke købe det?', siger Phillip til Ekstra Bladet.

Han fortæller, at han troede, det var en eller anden form for julegave fra Komplett og købte syv tastaturer. Han havde nemlig planer om at forære nogle af de andre tastaturer væk til sine brødre og nevøer.

Men allerede første juledag havde Komplett, der bryster sig af at være nordens største på internethandel, en dårlig nyhed til de forventningsfulde kunder.

- Men nu har jeg fået den triste nyhed om, at det var en åbenlys fejl fra deres side, og de beklagede rigtig meget. Derfor var købet annulleret.

- Det giver ingen mening, at de kan lave det her tilbud i går, og så trække det tilbage i dag, siger den frustrerede studerende til Ekstra Bladet 25. december.

Artiklen fortsætter under billedet

Med en rabat på 99 procent kunne man få Samsung-tastaturet for kun ni kroner på juleaften

- Det lyder som fusk

Der gik altså knap en dag, fra Phillip købte de syv tastaturer, til han fik besked om, at der var sket en fejl.

I mailen beklager Komplett ulejligheden og forsikrer om, at betalingen vil blive refunderet i løbet af kort tid. Phillip Fabricius bekræfter over for Ekstra Bladet, at beløbet er trukket fra hans konto, og at pengene endnu er ikke kommet retur.

Artiklen fortsætter under billedet

Kompletts beklagelser giver Phillip ikke meget for.

- Det lyder som noget fusk i mine ører. De giver et godt tilbud og så ikke kan stå ved dem bagefter.

Når juleferien er ovre, har han tænkt sig at kontakte Konkurrence- og Forbrugerstyrelsen for at finde ud af, hvad han kan gøre ved den ærgerlige situation.

Det siger Konkurrence- og Forbrugerstyrelsen om forkerte priser i netbutikker Man kan forvente at købe varen til den pris, der er angivet på nettet, medmindre det er åbenlyst, at der er tale om en fejl i prisen. Netbutikken kan tage forbehold for, at købet først er bindende, når begge parter har accepteret købet. Hvorvidt den enkelte forbruger har ret til at få varen til den fejlagtigt tilbudte pris, afhænger af, om forbrugeren vidste eller burde have vidst, at der var tale om en prisfejl. Kilde: forbrug.dk

Julegave fra Komplett

På Kompletts Facebook-side kan man se, at det ikke kun er Phillip Fabricius, der faldt for det gode tilbud. Her lufter mange kunder også deres utilfredshed.

'Hej komplett, ærligt er det en ommer, men man kan ikke bare komme og skrive sådan et tilbud, og bagefter regne med at folk tager godt imod det når i trækker det tilbage. Jeg kan sige, jeg venter på pakken', skriver en bruger.

Også dette opslag, hvor firmaet spørger, om folk har fået noget godt fra Komplett til jul i år, kan man se flere kommentere, at det eneste, de har fået fra Komplett, er en annulleret ordre.

Komplett: Det er en menneskelig fejl

Kompletts kundeservice holder julelukket, men Ekstra Bladet har været i kontakt med firmaets norske kommunikationsdirektør, Ingebjørg Tollnes.

'På juleaften blev vi opmærksomme på, at et tastatur havde en forkert pris på Komplett.dk. Den rigtige pris er 899 kroner, men vi havde ved en menneskelig fejl tastet prisen til 8,99 kroner. I løbet af få timer kom der flere tusinde bestillinger på tastaturet, som åbenbart ikke havde en rigtig pris. Så snart fejlen blev opdaget, blev de berørte kunder varslet, og alle bestillinger annulleret. Vi er meget kede af det og må bare beklage rigtig meget over den fejl, vi har begået', skriver Ingebjørg Tollnes i en mail til Ekstra Bladet.

Hun skriver, at Komplett nu undersøger den juridiske del af sagen, og derfor ikke kan kommentere det på nuværende tidspunkt.

Derudover fortæller hun, at Komplett vil vurdere, om der kan blive givet kompensation til de skuffede og utilfredse kunder.